**B. Osobitná časť**

**K článku I**

**K bodu 1**

Vzhľadom na povinnosť transponovať legislatívu EÚ do 31.12.2019 do národnej legislatívy, je nutné upraviť definíciu územia Európskej únie v súlade so smernicou Rady (EÚ) 2019/475 z 18. februára 2019, ktorou sa menia smernice 2006/112/ES a 2008/118/ES, pokiaľ ide o začlenenie talianskej obce Campione d´Italia a talianskych vôd jazera Lugano do colného územia Únie a do územnej pôsobnosti smernice 2008/118/ES.

**K bodom 2 a 3**

Navrhovanou úpravou sa upravuje špecifická časť kombinovanej sadzby dane na cigarety, minimálna sadzba dane na cigarety, sadzba dane na tabak a sadzba dane z tabaku v bezdymovom tabakovom výrobku, a to s účinnosťou od 1. februára 2020.

**K bodu 4**

Legislatívno-technická úprava.

**K bodu 5**

Navrhovanou úpravou sa stanovuje maximálne množstvo oslobodených bezdymových tabakových výrobkov pri neobchodnom dovoze bezdymového tabakového výrobku v osobnej batožine cestujúceho z územia tretích štátov.

**K bodu 6**

V nadväznosti na navrhované zmeny v bode 2 a 3 sa ustanovujú prechodné ustanovenia.

**K bodu 7**

S ohľadom na navrhovanú úpravu v bode 1 je potrebné upraviť aj prílohu č. 1 „Zoznam preberaných právnych aktov európskych spoločenstiev a európskej únie“.

**K článku II**

Tento zákon nadobúda účinnosť 1. januára 2020 okrem čl. I druhého bodu a tretieho bodu, ktoré nadobúdajú účinnosť 1. februára 2020.